钦定古今图书集成/明伦汇编/官常典/第529卷 > 怯烈
## 钦定古今图书集成/明伦汇编/官常典/第529卷 > 怯烈

按《元史》本传：“怯烈，西域人，世居太原。由中书译史，从
平章政事赛典赤经略川陕。至元十二年，立云南行
省，署为幕官。诸洞蛮夷酋长款附，怯烈功居多。十五
年，分省大理，会缅人入寇，怯烈即以战具资军士，讨
平之，授行中书省左右司员外郎。十八年，平章纳速
剌丁遣诣阙敷奏边事，世祖爱其聪辨练达，锡虎符”，
拜镇西缅、麓川等路宣抚司达鲁花赤，兼管军招讨
使。成都、乌蒙诸驿阻绝，怯烈市马给传，往来便之。俄
被召上京，问以征缅事宜，奏对称旨，赐币帛及翎根
甲。诸王相吾荅儿、右丞太卜征缅，命怯烈率兵船为
乡导，拔其江头城，振旅而还。复从云南王入缅，总兵
三千，屯镇骠国。设方略，招徕其党，由是复业者众。后
入觐，世祖慰劳之，询以缅国始末。擢正议大夫、佥缅
中行中书省事，佩金符，颁诏于缅，宣布威德。缅王稽
颡称谢，遣世子信合八的入贡。迁通奉大夫、云南诸
路行中书省参知政事，进资善大夫、云南诸路行中
书省左丞。大德四年，以疾卒。